**MEGHÍVÓ**

**35. Kőrösi Csoma Sándor Napok 2025. április 10-12, Kovászna-Csomakőrös\***

Hagyományainkhoz híven a Kőrösi Csoma Sándor Közművelődési Egyesület és Népfőiskola 2025-ben is megszervezi a kovásznai Csoma-napokat, melynek gerincét immár 3 és fél évtizede a Kőrösi Csoma Sándor Tudományos Konferencia jelenti. A nagy keletkutató munkásságának kutatása, népszerűsítése, és emlékének ápolása kezdetektől legfontosabb feladata egyesületünknek. Ennek jegyében hívjuk mindazokat a kutatókat, akik kutatásaikkal az ő útját követik, hogy a tudományok bármely területén szerzett tapasztalataikat, kutatási eredményeiket mutassák be az alábbi témához kapcsolódóan:

**Kőrösi Csoma Sándor – A magyar eredet olvasatai**

Tudományos értekezletünkre olyan eredeti, eddig még szóban vagy írásban nem publikált előadásokat várunk, melyek az etnicitás, a tudomány, a művészet, a folklór és a hit (vallás) kapcsolatait (vagy szembenállását), múltunk kutatását helyezik előtérbe. A folklór, a művészet, a különböző tudományágazatok más és más módszertani és elméleti perspektívából szemlélik a magyar eredet kérdéskörét, eredményeik olykor hasonlóak, olykor eltérőek, emiatt a három szakterület között nehezen valósul meg a párbeszéd. Ugyanakkor viszont azt is látjuk, hogy úgy a néprajz, mint a művészetek, vagy tudományágazatok a történelem során számos esetben összefonódtak, egymást kiegészítették, határaik átjárhatóak. Soron következő konferenciánkon e szakterületek párbeszédének szeretnénk teret biztosítani.

**Jelentkezési határidő: 2025. március 1.**

Az elfogadásról szóló értesítést 2025. március 10-ig küldjük ki.

**Jelentkezési feltételek:**

* A konferencián való részvétel személyes
* Minden előadás bemutatására 20 perc áll a résztvevők rendelkezésre, amelynek kötelezően tartalmaznia kell egy prezentációt.
* Mivel a konferencia előadásairól videófelvétel készül egyesületünk immár több mint 1000 feliratkozóval bíró YouTube csatornájára, az előadó jelentkezésével ehhez hozzájárul. A helyszíni videófelvétel utómunkálatai során a kért eredeti prezentáció a felvétel szerves részévé válik. A korábbi évek konferencia-felvételei megtekinthetők itt: [www.youtube.com/@csomaegyesulet](http://www.youtube.com/@csomaegyesulet)
* Az előadások szövegét a konferenciát követően egyesületünk publikálja, melyhez a végleges szövegeket az előadóknak 2025. június 1-jéig kell beküldeniük.

Jelentkezéshez kérjük, töltse ki online regisztrációs űrlapunkat:

<https://forms.gle/3X5KQkBXFyQ5u6Xd7>

**Jelentkezéskor:**

250-400 szavas magyar nyelvű kivonatot várunk az előadás címének és három kulcsszó megadásával, valamint az előadó szakmai önéletrajzának maximum 250 szavas kivonatával – kérjük figyelembe venni, hogy az önéletrajzi kivonatot és az előadás témája kivonatot az esemény népszerűsítésekor hasznosítjuk.

**Részvételi díj**

Előadóinknak 10.000 Ft/120 lej /fő jelképes részvételi díj ellenében a konferencia idejére szállást és ellátást biztosítunk. Az előadót kísérő személyeknek kedvezményes napi ellátást biztosítunk: 10.000 Ft/120 lej /fő/nap részvételi díjért. A részvételi díj befizetésének módja utalással vagy készpénzben az esemény helyszínén.

Számlaszám: RO81BRDE150SV05146781500

*\*A konferencia helyszínéről, programjáról a későbbiekben küldünk tájékoztatást. A szervezők indokolt esetben fenntartják az esemény időpontja változtatásának jogát.*